Londër, ekspozitë e re me veprat e Da Vinçit
Ekspozita përfshin vepra nga periudha kur ai ishte piktor i oborrit të Dukës së Milanos
Fama e tij është e padiskutueshme, por për shumë njerëz që e kanë studiuar, Da Vinçi është gjithashtu edhe gjeniu me krijimtarinë më të madhe të të gjitha kohërave. Leonardo da Vinçi vdiq më shumë se 500 vjet më parë, por trashëgimia që la pas është e pavdekshme. Ekspozita e titulluar “Leonardo da Vinçi: Piktor i Oborrit të Milanos” u hap në Londër, duke ofruar për vizitorët numrin më të madh të disa prej pikturave të tij më të rralla. Ekspozita përfshin vepra të periudhës kur ai ishte piktor i oborrit të Dukës Ludoviko Sforza në Milano në fund të shekullit të 15. Mbështetja e Dukës ishte kritike për zhvillimin e tij artistik, thotë Luke Syson i Galerisë Kombëtare të Artit: Duke qenë se këto vepra janë shumë delikate, kjo mund të jetë hera e fundit për t’i parë shumë nga këto piktura së bashku. Ky fakt garanton një interesim të madh për tre muajt që do të qëndrojë e hapur ekspozita. Veprat e përzgjedhura janë dëshmi e ambicjes dhe arritjeve mbinjerëzore të Da Vinçit, thotë Luke Syson: Ekspozita përfshin të shtatë veprat që ekzistojnë ende nga periudha e tij si piktor i oborrit të Milanos. Po ashtu, Koleksioni Mbretëror ka ofruar 33 vizatime që dëshmojnë diapazonin e jashtëzakonshëm të interesave të Da Vinçi, që nga anatomia, tek armatimet e natyra. Da Vinçi ishte famëkeq për mungesën e durimit. Ai kishte një energji të pashtershme, gjë që shpesh rezultonte në piktura të papërfunduara. Por restaurimi i punimeve të tij ka nxjerrë në dritë shumë detaje për metodën e tij, thotë Larry Keith, Drejtor për Mbrojtjen e Veprave të Artit në galeri: Studiuesit dhe historianët e artit janë vazhdimisht në kërkim të mistereve të mjeshtrit të madh dhe zbulojnë vazhdimisht të fshehta të reja që dëshmojnë përse ai mbetet artisti më i njohur dhe më i vlerësuar i të gjitha kohërave. Ekspozita do të qëndrojë e hapur deri më 5 shkurt, 2012.